པ་སྟེ།དེ་དག་ནི་འཇིག་རྟེན་པའི་དགེ་བའི་ཆོས་རྣམས་ཡིན་ནོ་སྙམ་དུ་སེམས་སོ།།དེ་ལ་མི་དགེ་བའི་ཆོས་རྣམས་གང་ཡིན་སྙམ་པ་ལས་དེ་འདི་སྙམ་དུ་འདི་ལྟ་སྟེ།སྲོག་གཅོད་པ་དང་།མ་བྱིན་པར་ལེན་པ་དང་།འདོད་པས་ལོག་པར་གཡེམ་པ་དང་།བརྫུན་དུ་སྨྲ་བ་དང་།ཕྲ་མ་དང་།ཚིག་རྩུབ་པོ་དང་།ངག་འཁྱལ་བ་དང་།བརྣབ་སེམས་དང་།གནོད་སེམས་དང་།ལོག་པར་ལྟ་བ་དང་།ཁྲོ་བ་དང་།ཁོན་དུ་འཛིན་པ་དང་།འཆབ་པ་དང་།འཚིག་པ་དང་།རྣམ་པར་འཚེ་བ་དང་།ཕྲག་དོག་དང་།སེར་སྣ་དང་།ང་རྒྱལ་ཏེ།དེ་དག་ནི་མི་དགེ་བའི་ཆོས་རྣམས་ཡིན་ནོ་སྙམ་དུ་སེམས་སོ།།དེ་ལ་ལུང་དུ་མ་བསྟན་པའི་ཆོས་རྣམས་གང་ཡིན་སྙམ་པ་ལས།དེ་འདི་སྙམ་དུ་འདི་ལྟ་སྟེ།ལུས་ཀྱི་ལས་ལུང་དུ་མ་བསྟན་པ་དང་།ངག་གི་ལས་ལུང་དུ་མ་བསྟན་པ་དང་།ཡིད་ཀྱི་ལས་ལུང་དུ་མ་བསྟན་པ་དང་།འབྱུང་བ་ཆེན་པོ་བཞི་ལུང་དུ་མ་བསྟན་པ་དང་།དབང་པོ་ལྔ་ལུང་དུ་མ་བསྟན་པ་དང་།ཕུང་པོ་ལྔ་ལུང་དུ་མ་བསྟན་པ་དང་།སྐྱེ་མཆེད་བཅུ་གཉིས་དང་།ཁམས་བཅྭ་བརྒྱད་དང་།རྣམ་པར་སྨིན་པ་སྟེ།དེ་དག་ནི་ལུང་དུ་མ་བསྟན་པའི་ཆོས་རྣམས་ཡིན་ནོ་སྙམ་དུ་སེམས་སོ།།དེ་ལ་འཇིག་རྟེན་ལས་འདས་པའི་ཆོས་རྣམས་གང་ཡིན་སྙམ་པ་ལས།དེ་འདི་སྙམ་དུ་འདི་ལྟ་སྟེ།དྲན་པ་ཉེ་བར་གཞག་པ་བཞི་དང་།ཡང་དག་པར་སྤོང་བ་བཞི་དང་།རྫུ་འཕྲུལ་གྱི་རྐང་པ་བཞི་དང་།དབང་པོ་ལྔ་དང་།སྟོབས་ལྔ་དང་།བྱང་ཆུབ་ཀྱི་ཡན་ལག་བདུན་དང་།འཕགས་པའི་ལམ་ཡན་ལག་བརྒྱད་པ་དང་།རྣམ་པར་ཐར་པའི་སྒོ་གསུམ་དང་།མི་ཤེས་པ་ཀུན་ཤེས་པར་བྱེད་པའི་དབང་པོ་དང་།ཀུན་ཤེས་པའི་དབང་པོ་དང་།ཀུན་ཤེས་པ་དང་ལྡན་པའི་དབང་པོ་དང་།རྟོག་པ་དང་བཅས་དཔྱོད་པ་དང་བཅས་པའི་ཏིང་ངེ་འཛིན་དང་།རྟོག་པ་མེད་ལ་དཔྱོད་པ་ཙམ་གྱི་ཏིང་ངེ་འཛིན་དང་།མི་རྟོག་མི་དཔྱོད་པའི་ཏིང་ངེ་འཛིན་དང་།ནང་སྟོང་པ་ཉིད་ནས་དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་བར་དང་།དེ་བཞིན་གཤེགས་པའི་སྟོབས་བཅུ་དང་།མི་འཇིགས་པ་བཞི་དང་།སོ་སོ་ཡང་དག་པར་རིག་པ་བཞི་དང་།བྱམས་པ་ཆེན་པོ་དང་།སྙིང་རྗེ་ཆེན་པོ་དང་།སངས་རྒྱས་ཀྱི་ཆོས་མ་འདྲེས་པ་